Balon va roulé, va roulé … va roul dann filé ! - Di sak na pou di - Infos La Réunion
Pol / 4 zanvié 2020
In fwa, lépa koutimans, alon koz inkou fotbal. Sé, zordi minm, samdi prémidi, lékip Sinpir i krwaz bobok ék Nior, in lékip déor laba, péi la fré, po 32 e d’final koup dé Frans. In shoz lésir omwin, balon va roulé, va roulé, va roul’ dann filé. Mé dann kél koté filé ? Sa sétin not zistwar. I fodra aspèr lo kou d’siflèt final po war.
Parlfèt, si Sinpir la pass in kal lo bann goyav dé Frans, i sora promyé fwa, kin lékip péi i grinp an 16 e d’final. Mé, désertin i di ki fopa nou rèv tro, akoz askipré lo bann goyav lé kosto, é néna bonpé lo grin. Mé konmdi an fotbal, balon lé ron !
Antouka, samdi prémidi, konm in paké an parmi nou, mi sora dovan télé po gèt koman lo zafèr i tourn, minm si néna kék zané mi sarpi léstad po war matsh fotbal. Bin wé, asak lépok, son fantézi. Dann tan avan, mwin té rat’pa sa po aryin. Dayèr, dovinn kél lékip té mon proféré ? Bin, té Sinpir minm ! Si télman mi koné pa dann kél gradin léstad la Rényon, mwin la pa poz mon fès, po gét Sinpièrwaz zwé balon. Mé dann tan la, fotbal péi, té kékshoz.
Dayèr, mwin lé nostalzik lo tan la , Sinpiérwaz zané 60 èk : Anani, Bobat, Piconat, Sparton, Patel, Tilmar… Mé pa sélman sa. Néna zané 70 osi. Mi wa ankor, konmsi lété yir, koufran Noél Babazy, lo kroshé gosh Michel Volnay, té ki fé tranm filé, ék zot bann dalon, Ah-Fat, Bonnefond, Picardo, Chane-Teng, Doro ék dot ankor. Sa, té lo bon tan fotbal !
In shoz ankor. Sinpir ki ginye ou ki perd, mwin nora in pansé po Julien Ramin, inn nout’ kamarad , in gran misyé la désot la vi, lo 17 oktob 2O18 . Mi koné li té lo promyé gran siportèr Sinpiérwaz, mé li té osi lo Présidan lékip, pandan kék zané. Alé Sinpir !